হঠাৎ করে হাঁটুর চোট খুব বেড়ে গেল ভারতের এক নম্বর পেসারের, এমন যদিও নয়। তাঁকে নিয়ে সতর্ক থাকতেই বিশ্রাম দেওয়ার সিদ্ধান্ত নেওয়া হতে পারে। টেস্টের পরে ইংল্যান্ডের বিরুদ্ধে একদিনের সিরিজ হবে নতুন বছরের জানুয়ারিতে। তখনও তিনি খেলবেন কি না, ঠিক নেই। 
ভারতীয় দলে নতুন করে চালু হয়েছে বোলারদের জন্য রোটেশন প্রথা। কোচ অনিল কুম্বলে চান, বিশ্রাম দিয়ে ঘুরিয়ে-ফিরিয়ে বোলারদের খেলানো হোক। যাতে চোট-আঘাতের হাত থেকে বোলারদের বেশি দিন রক্ষা করা যায়। শামির এখন সেই বিশ্রামের অধ্যায় চলবে। তাঁকে বেশি করে ভারতের দরকার টেস্ট ম্যাচে। সামনের বছর ইংল্যান্ডে চ্যাম্পিয়ন্স ট্রফি। সেখানেও শামি প্রধান অস্ত্র। সেই কারণে ভারতের ‘সুইংয়ের সুলতান’কে বিশ্রাম দিয়ে তরতাজা রাখার চেষ্টা হচ্ছে।     
শনিবার মুম্বইয়ে যখন টেস্ট ম্যাচ চলছিল, শামিকে পাওয়া গেল কলকাতা ময়দানে। কলকাতায় তাঁর পুরনো ক্লাব টাউনের নেট প্র্যাক্টিস দেখছিলেন। হাঁটু নিয়ে খুব উদ্বিগ্ন দেখাল না। বরং অনেকদিন পরে ময়দানে এসে বেশ ফুরফুরে মেজাজেই ছিলেন। পরিচিতদের কাছে মেয়ের দুষ্টুমির গল্প শোনাচ্ছিলেন খুশিতে আত্মহারা বাবা শামি। কুম্বলে শুধু বিশ্রামের ওপরেই গুরুত্ব দেননি, শামির হাতে তুলে দিয়েছেন বিশেষ উপহারও। অ্যালেস্টেয়ার কুকের স্টাম্প ভেঙে দিয়েছিলেন অসাধারণ ডেলিভারিতে। সেই ভাঙা স্টাম্প নেওয়ার জন্য কাড়াকাড়ি পড়ে যায় টিমের মধ্যে। কুম্বলে ভাঙা স্টাম্পের ওপর ‘কুক বোল্ড শামি’ এবং আউটের সময় ও তারিখ লিখে তুলে দিয়েছেন তাঁর এক নম্বর পেস-অস্ত্রের হাতে। ময়দানে বসেই বিরাটদের স্কোর আপডেট নিচ্ছিলেন। বিরাট ক্রিজে আছেন শুনে নিশ্চিন্ত দেখাল তাঁকে।